### Resumé

En privat bygherre har anmodet om en ny lokalplan for [adresse] i Børkop. Lokalplanen giver mulighed for at opføre tæt-lav boligbebyggelse i form af maksimum 13 tæt-lav boliger i højst én etage. Lokalplanområdet ligger øst for [adresse] og nord for flere parcelhuse langs [adresse]. Derudover ligger lokalplanområdet sydvest for flere virksomheder langs Industrivej. I dag er området ikke bebygget, men henligger med højt græs og beplantning.

Lokalplanen har været i offentlig høring fra 18. december 2023 til 22. januar 2024. Der er kommet tre indsigelser til lokalplanen med flere bemærkninger vedrørende vandhåndtering, terræn, støj, beplantningsbælte og placering af sti.

Indsigelser har givet anledning til at anbefale mindre ændringer i lokalplanen vedrørende placering af stien og tilføjelse af en maksimal højde på støjhegn.

### Sagsfremstilling

*![Kort over lokalplanområdet](data:image/jpeg;base64...)
Figur 1: Kort over lokalplanområdet*

**Planens historik**Teknisk Udvalg besluttede på mødet 4. oktober 2022, pkt. nr. 224, at igangsætte udarbejdelse af lokalplan nr. 1390.

Byrådet besluttede på møde 13. december 2023, pkt. nr. 209, at sende lokalplanen i offentlig høring.

Lokalplanen har været i offentlig høring fra 18. december 2023 til 22. januar 2024.

**Indsigelser/bemærkninger og ændringer af lokalplanen**Der er kommet tre indsigelser med flere bemærkninger til lokalplanen vedrørende vandhåndtering, terræn, støj, beplantningsbælte og placering af sti.

Ændringer af lokalplanen omhandler at stien rykkes længere ind i lokalplanområdet, og at det tilføjes i lokalplanens bestemmelser, at der kan opføres støjhegn langs det nordøstlige skel til virksomhederne langs Industrivej i en højde af maksimum 2,5 meter.

Resumé af indsigelser/bemærkninger og Teknik & Miljøs bemærkninger hertil kan ses i det vedlagte bilag.

**Overtagelsespligt/Frafaldserklæring**
Lokalplanområdet er privatejet og i byzone, og en frafaldserklæring er derfor ikke nødvendig.

### Klima og resiliensvurdering

Nyt byggeri og anlægsarbejde vil altid øge udledningen af CO2. En øget fortætning af bebyggelse bidrager til et mere bæredygtigt arealforbrug. Samtidig er der fra lokalplanområdet nem adgang via eksisterende infrastruktur til byens øvrige funktioner såsom butikker, skole, fritidsaktiviteter, bus og togstation indenfor cirka 1-2 km. Der er derved nem mulighed for at gå, cykle eller benytte kollektiv transport, som er mere bæredygtige transportformer. Dette medvirker til at reducere lokalplanens forventede klimaaftryk.

### Sagens videre forløb

Sagen skal behandles af Økonomiudvalget og Byrådet.

### Indstilling Teknik- og Miljødirektøren indstiller,

**at** udvalget anbefaler over for Byrådet, at lokalplan nr. 1390 vedtages endeligt med de af forvaltningen indstillede ændringer, og

**at** indsigerne orienteres om Byrådets behandling af indsigelserne og om Teknik & Miljøs bemærkninger til indsigelserne

### Beslutning

Anbefalet.